정조 22년
戊午三月二十八日辰時上御熙政堂大臣備局堂上引見入侍時行左承旨洪仁浩記事官洪奭周事變假注書李聖淵記事官承膺祚金履永右議政李秉模兼戶曹判書金華鎭行工曹判書鄭民始行上護軍金持默行大護軍李敬懋吏曹判書金載瓚兵曹判書李時秀右參贊沈煥之行大護軍趙心泰禮曹判書李祖源刑曹判書趙鎭寬行護軍徐有大李漢豐徐龍輔副修撰鄭來百以次進伏訖仁浩曰兩司行公諸臺之不待牌招進參次對自是格例而前後飭敎何等申嚴則今日諸臺進參於肄儀而懸病於賓對事體所在極爲未安竝從重推考何如上曰依爲之出擧條秉模曰數日日氣晴和聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣秉模曰右諭善聞已上來甚慰企竚之思矣上曰招徠之勤專爲講筵而今乃逡巡於諭善職名雖以必致之意不得已曲副而必以諭善入來然後相見之際可以備禮矣秉模曰聖敎誠然矣上之所以招之下之所以膺之所重皆在於講席則豈可不以諭善登筵乎上曰今日賓對正以此事爲第一義矣春初上來旣已質言而今忽難進處義太過無或予誠禮之有所未盡而然乎旣已許其所請矣欲知其進身之意然後更爲還付而若或一味逡巡則誠可悶矣秉模曰當初曲副蓋出於靡不用極之意古人所謂禮羅是也昨日下敎旣已示意今以諭善職名敦勉實爲事面之得宜矣上敎履永曰昨日傳諭于山林則其言云何履永曰匪分之職有難冒膺云矣命書傳敎曰卿行之自江而進住城外意在勉膺敦召也豈必更作節拍以致開講之遲延乎急於羅致姑許所請而予之召之卿所幡然欲以講銜登講席也須以諭善出肅然後始可以備儀相見仍又開講到今不可更問於卿卿之講銜還付俾卿知此進身卿須卽日造朝事更遣史官傳諭于右諭善李城輔上曰下番以此傳敎馳往傳諭而入城日子仍爲知入履永承命出上曰平安監司入侍出榻敎聖淵承命出與平安監司閔鍾顯偕入進伏上曰次對爲之秉模曰摠戎使金持默擧條批旨有令廟堂稟處之命矣取見其所啓則以爲昨秋章陵行幸時駕過金浦等四邑舊還及耗條竝入於蕩減而本廳移轉耗條米二百八十石亦在其中矣此是本廳軍校兩朔支放之需且甲寅移轉變通時若當除耗之歲以畿內他衙門穀推移給代之意已有筵稟定奪依定式令廟堂推移給代爲辭矣兩朔支放之需旣無出處推移給代之意果有定奪畿邑所在備局句管穀中折米二百八十石劃給從便取用之意分付何如上曰依爲之出擧條秉模曰今番節使齎來禮部咨文中有賜物及使臣參宴兩事以前頭使行奉表稱謝之意令槐院依例撰出回咨正書安寶後定禁軍騎撥下送于灣府使之傳給鳳城將處以爲轉致北京之地何如上曰依爲之出擧條秉模曰義州府尹李基讓疏批內辭意自本司當卽行會而旣有勿分之敎無論某樣凡係盡分穀則當一竝勿分乎上曰勿分云者只謂壯營穀而其餘之一一釐正云者無論均廳穀及本道營耗穀必皆較戶量穀務歸便民之意也較戶量穀固知其易歸空言而旣有是名不可無實新道伯下去後亦令以此着念也秉模曰楊下鎭本府垌之還屬雖有許施之敎而問于曾經道臣則本非屬於灣府者云矣上曰自廟堂詳探事實善爲擧行也秉模曰趙鎭宅爲灣尹時有請得加分萬石限以八年今纔六年而伊後屢値年豐不無穀多之弊云矣上曰果有加分之事而後因言端似已罷之矣秉模曰臣則認以至今尙然矣上曰更爲詳問可也秉模曰前刑曹判書趙尙鎭以例兼備堂北關句管堂上差下矣本職今旣見遞句管堂上似當減下故敢此仰達矣上曰備堂差下可也出擧條命鍾顯進前敎曰昨批亦已言之而自冢宰爲箕白便是左遷然卿家先故之前後按是道者比他家最多繩武述志之方所宜加勉固知卿自來廉雅而念其家聲尤豈或一毫放過以此言之殆勝於他人之鍊熟者矣鍾顯曰初當是任愚昧生疎誠不知所以仰承矣上曰何當辭朝鍾顯曰大享後卽當下直矣上曰定州碑閣之役纔有下敎而已建者不必改毁移建者務令約小使之僅容舊碑而已也命鍾顯先退上曰此重臣自堂下時已有盛名人皆願一見之矣秉模曰名望之盛果如聖敎人皆以爲祥麟瑞鳳而官高之後望或少損矣上曰官高而望損事勢自然以其見之之難也故人皆願見若常常見之則亦豈如此乎大抵今日人才固爲杳然而培養推詡之俗絶不可復見此所以尤有不如古之歎也秉模曰世不可無養德韜光不慕榮祿之士而朝廷亦不可不助成其高此等人雖有數三輩其爲隱然有助於國勢者實不小矣上曰左相何當簉朝秉模曰似當在來初矣上曰初欲見左相而面諭矣卿適登筵故先此言及耳天官冢宰何等重任而近來存拔太頻甚至於不知其孰存孰拔向來一重臣之拔望也久而後知之今番亦有拔望者而初則泛然看過翌聞承宣之言而始爲覺得矣自古銓官之遭彈者何限而一番臺論輒拔銓望寧有如許事體假使大臣之意誠以其不合於銓職耶則周旋已久何無一言乃因新進臺官一時噴之言遽加存拔於長百官之冢宰以今日傾軋敲撼之俗習後弊所在尤豈可不念設有不可不拔之人則爛漫商量務從公論俾擧世曉然知其拔之之由則當者亦必知懼聽者庶皆讋服而今番則問政銓官亦不與知云此亦豈中書故事乎左相事極爲如何矣卿旣在僚席何亦無一言也秉模曰伊時適値夜深矣以故事言之則吏判之一番拔望殆乎擧世驚動矣今番之事果多不知者矣上曰拔望者爲幾人曾經吏判中有知之者乎民始曰鄭昌順徐浩修金思穆徐鼎修徐有防李秉鼎六人矣上曰向來徐鼎修之拔望也予果久而知之矣春初擬望時李秉鼎纔已敍用而不入於其中故問于吏曹則大臣以爲不見敍用文蹟而不爲擬望云矣至於今番拔望予又無心看過矣如故相臣鄭惟吉之改正於臺論者十年之後復拜相職而銓堂之見拔於大臣者未聞其更爲行公則必也終不可行公之人然後始可議到於拔之與否矣我國規模重惜名器故淸宦美職爲礪世磨鈍之具今也則名器之屑越愈往愈甚未嘗有其難其愼適中得宜底意思銓望存拔之泛看亦由於太多之故矣其擬也旣若是輕故其拔也又如彼易至於兵判望則濫冗尤甚纔陞卿列無人不爲此亦豈非名器之漸輕乎上曰近日則不甚望雨乎秉模曰若又一霈則其於牟麥或有太過之慮矣上曰蒸熱如是又將得雨矣秉模曰奉朝賀陞正一品則依實職例追榮而故奉朝賀元景夏趙暾俱因特敎首相贈職矣奉朝賀李命植以輔國致仕則當爲追榮而該曹不敢遽然援例入啓云故敢此仰達矣上曰依爲之出擧條秉模就座華鎭曰以鑄錢事旣承下敎故敦篤之方另加講究而近來鍮鑞極貴無以克鑄若不用鍮鑞只用鄕鑞則依舊薄劣無以行遠通變之術不可不另念以史冊考之亦有大錢之當千當百而此則今非可議當十當五亦多其例此惟在廟堂之熟加講確矣上曰此則果難遽議矣大臣諸堂以爲何如秉模曰在一時收貸權之方固無出此而費少利多私鑄之弊又難禁矣民始曰一時權宜之政古亦有之而如欲行遠則必多窒礙不通之處矣上曰我國用錢多以分文當五當十必不便於日用切緊且有竝與舊錢而棄之之慮矣且何必曰利但務錢樣之敦篤好矣華鎭曰臣亦不敢臆決而如不通變實無裕財之道且舊例鑄錢時五日官鑄許其一日挾鑄今則雖許而亦不肯鑄蓋緣銅貴之故也渠輩旣不挾鑄而必欲得利則雜鐵之多入錢樣之薄劣亦勢所必至矣上曰然則不如不鑄之爲愈也古亦有五十年不鑄錢之時豈如近來之數數開鑄乎華鎭曰今番鑄工已始而以若薄小之樣猶患物力之不足況可望其敦實乎銅貴之患亦莫如近日日前甲器禁令之後磁器之價一倍輕歇以此見之則物價貴賤之由於奢儉可以知之矣目今閭巷常賤食器之外楪匙鍾子皆用鍮器甚至於芥醋鍾子之皆有蓋兒物安得不貴乎上曰醬之有蓋兒若墨之有屛風俱極駭怪矣蓋當今之習一言蔽之曰不守分上下貴賤之皆有等威一以法禁裁之非不好矣而禁之不得其要則適足爲擾民之端先自今日登筵者勿用鍮盤床則上行下效庶幾不期禁而自禁矣秉模曰率爾出禁果爲擾端上行下效誠爲化俗之要矣華鎭曰侈濫之習專由於恥不及人轉相慕傚而然自臣等爲始不敢用之則閭巷匹庶雖勸令用之亦不肯爲矣上曰奢侈之弊可勝言哉百官之班無人不着貂帽今番誓戒時侍從皆以預差參班而着朝服者殆過百餘人北道貂皮西路項羅安得不漸貴乎煖帽之不足加之以風遮莫非侈習之愈甚故年少人之禁其兼着蓋以是矣華鎭曰別營軍料補縮與其他給代條以嶺南漕倉除留米中五千五百石換貿取用事定式之後價錢一萬六千五百兩連以該道穀多邑耗作錢中筵稟請得劃給矣今年所貿之價亦當趁卽區處而他無變通之路故關西作錢餘米二千餘石嶺南奴作米餘在六百餘石査得於會外穀簿而作錢則不過萬餘兩以此區劃之意纔已就議大臣而不足之數尙爲五千餘兩此則下詢大臣從他加劃以爲準給之地何如上曰大臣之意何如秉模曰此是難繼之道而今年則不可不區劃以本道南倉錢限五千兩劃給何如上曰依爲之出擧條上曰此是本曹經用之外也經用之需猶患不足又以此而貽弊於戶曹尤無意義今年則姑爲區劃而此後則須思釐革之方好矣華鎭曰到今則可謂欲罷不能矣秉模曰今雖某條區劃而此豈年年爲之之事乎大抵經用窘乏不可無別般通變之策古之人亦有汰冗官竝州縣之政如勳府免稅之結査陳納稅屬之戶曹少無騷擾之端大爲經用之助矣上曰耆社免稅亦爲千結云亦豈不過多乎罷宮房折受乃是丙申初政當時所得殆爲二萬餘結而伊後田結之減摠又多於此若無當時之所得則尤當如何民始曰戶曹之至今維持專賴此效矣上曰日前聞湖南繡衣言則古阜之御廳屯畓亦已新起而不納公稅云該廳旣已査括則豈可不納稅於戶曹乎漢豐曰似聞其已納戶曹稅云矣上曰此則詳査區處而聞折受之畓或以兩稅呼冤云此豈成說乎民始曰私家賭地之畓未嘗不納公稅則此豈可謂之兩稅乎上曰戶判年且老矣難責久任而新進之人精神筋力每不逮前輩本曹事極爲可悶矣華鎭曰古之謀國必有三年之蓄目今一年之入不能當一年之用矣民始曰臣之待罪時本曹經用猶不至若此近來結摠則漸就耗縮貢物則不敢着手出者多而不能撙節入者少而不能査括戶惠經用安得不日以益耗差過數三年又將不如今矣實非細慮也上曰仁政必自經界始經界之政莫要於免稅陳起之査括矣在前則弊莫甚於宮結而憑藉爲說者亦不可勝言有若今之壯勇營矣民始曰今之說弊者言必稱壯營而壯營何嘗有不法之事乎許多云云固不暇辨而軍需之不得不區劃者因此亦難措手此爲可悶矣華鎭曰近俗或見目不慣熟之事則例多如是矣華鎭曰生財之道不可不念而見今銀貸之苟艱轉甚二兩之價今則漸加而爲四兩矣山林川澤之利古所謂寶藏興焉貨財殖焉者而雖以銀店一事言之爲道伯守令者專以防塞爲事雖或關問率皆匿不以聞銀貸之絶乏誠亦非細慮矣上曰此亦非但道臣之責也雖以向來豐德事言之欲爲旋止自本曹先已示弱如是而朝令何以行乎時秀曰丹鳳門守門將廳年久傾頹今當修葺而係是闕內公廨故敢此仰達矣上曰依爲之出擧條上曰兵曹節目以敦化門出宮弘化門還宮改磨鍊以入而出宮後禁營陣則退駐通化門外信地事一體磨鍊也漢豐曰鷹峯下後苑主脈補土之役今旣完役而碧松亭後成均館主脈亦有沙汰傷頹處一體補土何如上曰依爲之出擧條來百曰臣於罪人邊景鵬酌處之命竊有區區憂慨之忱矣上曰此等微事一臺疏足矣三司何可迭發乎此是不好底習俗也若有情跡叵測之加於此者則又何以加其法乎況景鵬身在昌樂京第主人之假托傳書何以知之來百復欲仰奏上曰當該玉堂遞差出榻敎來百退出鎭寬曰景鵬之口招臣果捧之矣渠若是遐鄕無知之類則猶可付之不足責之科今乃以名登朝籍之人平日亦自謂嚴於言議而有此罪犯今反如是處分則此後弊端將不可勝言矣執法之地豈可無爭難之論通書之狀初雖抵賴末乃承款本事發覺時渠雖在昌樂而往復書札則乃渠在京之時矣秉模曰卽其地放逐太屬輕典非但一景鵬之失刑遐土之人將不知此箇法禁之可畏反啓日後無窮之慮矣上曰此果難處矣渠是功令賜科之人而顔貌亦好又能文筆在耽羅人中最不草草因此永棄亦豈不可惜秉模曰旣犯此罪之後安得不永棄乎時秀曰日前以都摠管之太少副摠管之太多有所飭敎矣此後則必各以五員依品分排乎上曰不必如是但無如向來之都摠管二人副摠管八人可也因此而思之摠管之任不輕而重古則崇品重臣與王子大君皆爲是職武臣之曾經亞將者一拜摠管便以爲榮矣今則亞將姑無論以單水使而亦爲摠管此亦名器屑越之一端該望所當勿施該兵判亦不可不罪矣近來單水使之見擬者爲誰煥之曰李燁亦以單水使見擬矣上曰非爲一李燁之不可爲摠管也朝廷名器何等重大則便作一銓官簸弄之資予雖一竝勿問而焉敢爲此此亦偏黨乎李燁望勿施當該判堂罷職以淸官方斷不可已而此則今姑置之雖以訓院正副言之雖曰武職自是淸銜而往往有不知誰族之人予雖不斥言某某而該判堂可謂辱國今判堂則可謂得人而近來爲西銓者甚至有問色目於武官不然則又有道分排爲武官者可用則用之豈有所謂色目若不能擇人任人而惟知分排則將焉用彼兵判哉爲兵判者若此又安得無向來宣傳官可否不純之事乎此等之習另加嚴禁俾知一副當嚴如鈇鉞之規模也吏判拔望事俄已略言而言端又發不得不索言矣李秉鼎疏中得罪於此大臣久矣八字此豈不可爲之語而不問於僚相不言于銓官遽爾拔望抑何故也大抵當初左相之所以待此重臣者予以爲或近於非人情矣初何心而若彼今何意而如是且左相之向日筵奏旣有不可入聖廟云云則對疏之如彼固無足怪使其言妄耶則付之一笑實耶則退而自反可矣今乃不此之爲顧其體國之義何如倚毗之隆又何如而以若年位有若擧措者不料其示人不廣之至此也仍敎秉模曰予之此語亦出於無間而旣有此語亦不可使此大臣不知矣秉模曰臣與左相相見姑未易而文字之間易失聖敎本旨此爲可慮矣上曰以筵敎書報而善爲說辭俾知本意也履永傳諭後入來進伏上曰山林何以附奏履永曰昨今下敎鄭重諄懇終始違傲非惟分義之難安其在私情亦甚缺然謹當竢開講擇吉一次趨簉仰瞻睿容以伸下忱云矣上曰何當入城內云乎履永曰來住城外爲其調病之便好而反有坐邀恩命之嫌亦當從近入城云矣上曰如入城則雖明日亦當開講而但雨意可慮矣仍命退諸臣以次退出